**Aragonès: “El principal risc per a l'economia catalana és que continuïn la interinitat i la inestabilitat del govern espanyol”**

* **S’ha mostrat convençut que “la mobilització que hi hagi com a resposta a la sentència enfortirà el país i no perjudicarà l'economia”**
* **Ha assegurat que el projecte de Llei de contractes de serveis a les persones “té per objectiu que aquesta contractació que ja es fa prioritzi la qualitat per sobre del preu i acabar amb els oligopolis”**

El vicepresident del Govern i conseller d’Economia i Hisenda, Pere Aragonès, ha alertat avui que **“el principal risc per a l’economia catalana és que continuïn la interinitat i la inestabilitat del govern espanyol”**. El vicepresident ha lamentat que l’Estat no sigui capaç d’actualitzar les bestretes del model de finançament que han de servir per **“finançar la salut, l’ensenyament, les polítiques de treball i seguretat que portem a terme els territoris”**, que en el cas de Catalunya són 1.317 milions d’euros.

D’altra banda, el responsable econòmic del govern ha defensat la bona salut de l’economia catalana i n’ha destacat el seu ritme de creixement **“moderat i madur”** i el diferencial amb la resta de la zona euro. En aquest sentit, ha dit que els únics perills poden venir del mateix fet que fins ara era una fortalesa: l’obertura a l’exterior. Segons el vicepresident, Catalunya ha sortit de la crisi gràcies a les exportacions: **“Exportem al món el doble que a la resta de l’estat. Això demostra que som una economia molt oberta i que l’evolució de l’economia alemanya, de la resta d’economies europees i del comerç internacional, ens afecta”**, ha conclòs.

Pel que fa a les conseqüències que pot tenir sobre l’economia la possible reacció de la societat catalana a la sentència del Tribunal Suprem, Aragonès s’ha mostrat convençut que **“la mobilització que hi hagi enfortirà el país i no perjudicarà l’economia”**. Al contrari, ha fet notar que **“mentre les mobilitzacions siguin cíviques, pacífiques i transversals com les que s’han fet fins ara, això és un risc mínim”**. El vicepresident ha fet aquestes declaracions en una entrevista al programa El món a RAC 1.

Preguntat sobre si el Projecte de llei de contractes de serveis a les persones significa l’externacionalització d’alguns dels serveis bàsics de l’estat del benestar, el vicepresident ho ha negat rotundament. Segons ha explicat, aquesta Llei, que va iniciar el conseller Raül Romeva i que actualment es troba en tràmit parlamentari, “**té per objectiu que la contractació d’aquest tipus de serveis prioritzi la qualitat per sobre del preu, a més, introduint clàusules ambientals socials i fins i tot una reserva de contractació per a cooperatives i tercer sector**”. Així, i d’acord amb la nova normativa, el Govern prioritzarà criteris de qualitat i excel·lència per sobre de puntuacions econòmiques a l’hora d’escollir les entitats i empreses que hauran de prestar aquest tipus de serveis.

Per a Aragonès, aquesta llei també vol acabar amb els oligopolis “**perquè hi ha àmbits que ja es contracten i que veiem que acaben en mans de les grans multinacionals de l’Ibex 35, que va a rebentar preus quedant-se amb serveis, com per exemple, l’atenció a la gent gran**”, ha reblat.